《呈吕陈州唐卿》
金朝·刘勋

警盗何烦鼓夜挝，丽谯清昼卷高牙。春回和气一千里，雪与丰年十万家。

逋赋稍宽新得帖，军书不至早休衙。新年载酒须行乐，次第东风绕郡花。

作者简介：字少宣，初名讷，字辩老，先为云中人，客居济南。生卒年均不详，约金世宗大定中，至哀宗天兴初之间在世，年五十余岁。与其兄汉老俱工诗。幼随官，居济南二十余年。后南渡居陈，数与刘从益相唱和。为人俊爽滑稽，每尊俎间，一谈一笑可喜。连举终不第。陈为元兵所陷，勋遂被难。